SET ภาคบ่ายร่วงกว่า 12 จุด ตามทิศทางตลาด TIPs
SET ภาคบ่ายร่วงกว่า 12 จุด ตามทิศทางตลาด TIPs มีแรงขายนำออกมาในหุ้นกลุ่มสื่อสาร พลังงาน และแบงก์ เป็นแรงกดดันตลาดด้วย เมื่อเวลา 15.03 น. SET มาอยู่ที่ 1,511.16 จุด ลดลง 12.70จุด หรือ 0.83% ด้วยมูลค่าซื้อขายที่บางเบา 16,069.17 ล้านบาท
25 พ.ค. 2558

ผู้สื่อข่าวรายงานว่า ตลาดหุ้นไทยกลางภาคบ่ายร่วงลงกว่า 10 จุด ซึ่งเป็นไปในทิศทางเดียวกันกับตลาดหุ้นในกลุ่ม TIPs ทั้งตลาดอินโดนีเซียและฟิลิปปินส์ที่ปรับตัวลดลง ขณะที่ตลาดหุ้นไทยมีแรงขายนำออกมาในหุ้นกลุ่มสื่อสาร พลังงาน และแบงก์ เป็นแรงกดดันตลาดด้วย
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง(ประเทศไทย)(MBKET) กล่าวว่า ตลาดหุ้นไทยในช่วงบ่ายนี้ปรับตัวลงกว่า 10 จุด เป็นไปในทิศทางเดียวกับตลาดในกลุ่ม TIPs โดยวันนี้มีหลายตลาดที่ปิดทำการ มีเพียงตลาดจีนที่ปรับตัวขึ้นจากความคาดหวังมาตรการกระตุ้นเศรษฐกิจที่จะออกมาเพิ่มเติม
ส่วนตลาดญี่ปุ่นปรับตัวขึ้นเนื่องจากตัวเลขการส่งออกที่ออกมาดีกว่าคาด อย่างไรก็ดี ตลาดฯ เผชิญแรงกดดันจากที่ประธานธนาคารกลางสหรัฐได้พูดเมื่อคืนวันศุกร์ที่ผ่านมาว่าอาจจะมีการปรับขึ้นอัตราดอกเบี้ยในปีนี้หากตัวเลขเศรษฐกิจของสหรัฐฯออกมาตามคาด และยังกังวลเรื่องกรีซที่อาจจะชำระหนี้ไม่ทัน
ทั้งนี้ นักลงทุนควรติดตามตัวเลขการส่งออกของไทยงวดเดือนเม.ย.ที่จะประหาศในวันพรุ่งนี้(26 พ.ค.) โดยตลาดฯ คาดว่าจะติดลบ 3.3% ซึ่งแม้จะออกมาตามคาดก็คงจะไม่สามารถทำให้ดัชนีฯดีดตัวขึ้นไปได้ พร้อมให้แนวรับ 1,510-1,500 จุด โดยแนะรอซื้อแถว 1,500 จุด ส่วนแนวต้านให้ไว้ที่ 1,530 จุด
ล่าสุด เมื่อเวลา 15.03 น.ดัชนี SET มาอยู่ที่ 1,511.16 จุด ลดลง 12.70จุด หรือ 0.83% ด้วยมูลค่าซื้อขายที่บางเบา 16,069.17 ล้านบาท